CELEX: 31985D0254
Language: el
Date: 1985-04-30 00:00:00
Title: 85/254/ΕΟΚ: Απόφαση του Συμβουλίου της 30ής Απριλίου 1985 για την έγκριση παράτασης ή σιωπηρής ανανέωσης ορισμένων εμπορικών συμφωνιών που έχουν συναφθεί από κράτη μέλη με τρίτες χώρες

Avis juridique important

|

31985D0254

85/254/ΕΟΚ: Απόφαση του Συμβουλίου της 30ής Απριλίου 1985 για την έγκριση παράτασης ή σιωπηρής ανανέωσης ορισμένων εμπορικών συμφωνιών που έχουν συναφθεί από κράτη μέλη με τρίτες χώρες  

Επίσημη Εφημερίδα αριθ. L 120 της 04/05/1985 σ. 0015 - 0017

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 30ής Απριλίου 1985  για την έγκριση παράτασης ή σιωπηρής ανανέωσης ορισμένων εμπορικών συμφωνιών που έχουν συναφθεί από κράτη μέλη με τρίτες χώρες  (85/254/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ενοποιήσεως των συμφωνιών που αφορούν εμπορικές σχέσεις μεταξύ κρατών μελών και τρίτων χωρών και περί της διαπραγμάτευσης των κοινοτικών συμφωνιών (1), και ιδίως το άρθρο 3,  την πρόταση της Επιτροπής,  Εκτιμώντας:  ότι για τις απαριθμούμενες στο παράρτημα συμφωνίες και πρωτόκολλα, η παράταση ή η σιωπηρή ανανέωση μετά τη μεταβατική περίοδο εγκρίθηκε τελευταία με την απόφαση 84/298/ΕΟΚ (2)·  ότι τα ενδιαφερόμενα κράτη μέλη ζήτησαν την έγκριση παράτασης ή ανανέωσης αυτών των συμφωνιών για την αποφυγή μιας διακοπής στις συμβατικές τους εμπορικές σχέσεις με τις ενδιαφερόμενες τρίτες χώρες·  ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες περιλαμβάνονται πλέον σε κοινοτικές συμφωνίες· ότι, κατά συνέπεια, πρέπει να εγκριθεί η διατήρηση των εθνικών συμφωνιών μόνο για τους τομείς που δεν καλύπτονται από τις κοινοτικές συμφωνίες· ότι, εξάλλου, η έγκριση αυτή δεν πρέπει να θίγει την υποχρέωση των κρατών μελών να αποφεύγουν και, κατά περίπτωση, να καταργούν κάθε ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·  ότι, επιπλέον, οι διατάξεις των συμφωνιών που πρέπει να παραταθούν ή να ανανεωθούν σιωπηρά δεν πρέπει να εμποδίζουν, κατά την εν λόγω περίοδο, την εφαρμογή της κοινής εμπορικής πολιτικής·  ότι τα ενδιαφερόμενα κράτη μέλη δήλωσαν ότι η παράταση ή η σιωπηρή ανανέωση των συμφωνιών αυτών δεν είναι τέτοιας φύσεως που να παρακωλύεται η έναρξη των κοινοτικών διαπραγματεύσεων με τις εν λόγω τρίτες χώρες και η μεταφορά εμπορικών τομέων των συμφωνιών αυτών στις κοινοτικές συμφωνίες, ούτε να εμποδίζεται, κατά την εν λόγω περίοδο, η θέσπιση αναγκαίων μέτρων για την ολοκλήρωση της ενοποίησης των καθεστώτων εισαγωγής των κρατών μελών·  ότι στο τέλος της διαβουλεύσεως, που προβλέπεται στο άρθρο 2 της απόφασης 69/494/ΕΟΚ, διαπιστώθηκε, όπως το επιβεβαιώνουν οι παραπάνω δηλώσεις των ενδιαφερομένων κρατών μελών, ότι οι διατάξεις των συμφωνιών που πρόκειται να παραταθούν ή να ανανεωθούν σιωπηρά δεν αποτελούν εμπόδιο, κατά την εν λόγω περίοδο, στην εφαρμογή της κοινής εμπορικής πολιτικής·  ότι, κατά συνέπεια, οι συμφωνίες αυτές μπορούν να παραταθούν ή να ανανεωθούν σιωπηρά για συγκεκριμένη χρονική περίοδο,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Οι εμπορικές συμφωνίες και τα πρωτόκολλα που έχουν συναφθεί από τα κράτη μέλη με τρίτες χώρες και απαριθμούνται στο παράρτημα μπορούν, μέχρι την ημερομηνία που ορίζεται για καθεμία απ' αυτές, να παραταθούν ή να ανανεωθούν σιωπηρά, για τους τομείς που δεν καλύπτονται από τις συμφωνίες μεταξύ της Κοινότητας και των εν λόγω τρίτων χωρών και στο μέτρο που οι διατάξεις τους δεν συγκρούονται με τις υπάρχουσες κοινές πολιτικές.  Άρθρο 2  Η παρούσα απόφαση απευθύνεται στα κράτη μέλη.  Λουξεμβούργο, 30 Απριλίου 1985.  Για το Συμβούλιο  Ο Πρόεδρος  G. ANDREOTTI  (1) ΕΕ αριθ. L 326 της 29. 12. 1969, σ. 39.  (2) ΕΕ αριθ. L 150 της 6. 6. 1984, σ. 22.